次韻林希喜趙少師概遊杭
作者：趙抃
朝代：宋

paragraphs: 維嶽生台輔，於時正典刑。
我嘗同政府，公早謝明廷。
官貴躋三少，身閒越八齡。
所難惟壽算，豈易是康寧。
求舊心猶壯，尋幽足未停。
宋都俄暫別，吳語喜重聽。
宗契今逾厚，交情久可銘。
摛辭工詠物，吐屑妙談經。
嵐色迎紅旆，湖光動綵舲。
游名多寫壁，燕席旋張屏。
忽遇瀛洲客，新辭使者星。
承恩來玉陛，涖事傍沙汀。
厭賞塵中景，思登野外亭。
愛忘嘉意重，溢美雅章形。
敘遠才超絕，搜奇思杳冥。
道山寧久去，歸路入雲青。